Pavlo Skoropadsküy

Hiel **‚Pavlo Petrovüc Skoropadsküy’** (Lukrayänapüko: ‚Павло́ Петро́вич Скоропа́дський’; ma featonatam nolavik: ‚Pavlo Petrovyč Skoropads’kyj’; pemotöl tü 1873, mayula d. 15id tö ‚Wiesbaden’, edeadöl tü 1945, prilula d. 26id tö ‚Metten’, in Deutän) äbinom bolitan Lukrayänik, kel de prilul jü dekul yela: 1918&nbsp;‹ äbinom tatacif (‚hetman’) tata Lukrayänik (‚Українська Держава’) fa Deutän pifünöla.

## Reigatim

Volakrig balid äfinikon in Lofüda⸗Yurop dub püd di ‚Bräst-Litovsk’, pädispenöl in mäzul yela: 1918. Sekü baläd at nämäds zänik, pato Deutän, ädagetons gitäti ad koupön Lukrayäni. Tü del 29id prilula Deutänans ästitons guveranefi pluuneplu monäkiki, päciföli fa el ‚hetman’ sonemik: ‚Pavlo Skoropadsküy’: nouban, gretaglunidalaban ä general Lukrayänik, pimotöl tö ‚Wiesbaden’ in Deutän ed idaglöföl in ziläk: ‚Poltava’. El ‚hetman’ ibinon titul vönadik büdala kosakas Lukrayänas jü tumyel XVIIIid.

Guveranef ela ‚Skoropadsküy’ cifiko äjuiton stüti glunidalabanas, kosakas e slopanas paleta stabalonik⸗demokratimik Rusänika, ab ästadon nefleniko lo Pöparepüblik Lukrayänik (‚UNR’), kel otyeliko istetön oki nesekidiki tü del 25id yanula in ‚Küyiv’. Zänakonsälalef, kel jü ettim ijäfidon as dail ela ‚UNR’, pälikiton, lons fa on pilonöfüköls äsädunons, ministerans valik ela ‚UNR’ äsäcälons, e gasedemisänsur änüdugon. 

Dü reigatim ela ‚Skoropadsküy’ mödikos pädunon ön jäfüd kuliva e tida. Samo, äbüadom füni anikas niveras Lukrayänik, bevü votiks in ‚Kamyanäz-Podilsküy’ e ‚Küyiv’. Päfunons i kadäm nolavas Lukrayänik, bukemöp netik, tataragivs, dramateat e tatamused, äsi gümnads Lukrayänik plu 150. Too öklüdädos, das period reiga omik no äbinon mödikum ka süfül brefik in jenotem. Änepöpedikümom oki dub sekid oka de Deutän äsi bolit feilimik dakipiälik. Vifiko po peräd Deutäna in Vesüda⸗Yurop ün novul yela: 1918 ‹ reig ela ‚Skoropadsküy’ äfinikon. Tü del 14id dekula guvanef büfik nulik, paciföl fa hiels ‚Volodümür Vünnücänko’ e ‚Sümon Pätlyura’, ädönustidon Pöparepübliki Lukrayänik. El ‚Skoropadsküy’ ämutom klänedön oki, posä äfugom lü ‚Berlin’.

## Xil
Se Deutän el ‚Skoropadsküy’ äfünom eli „Balatam Lukrayänik bodiprodanas⸗tatimanas” (‚Український союз хліборобів-державників’). Ästeifülom ad balön xiläbis Lukrayänik e gaenön stuti pro legüikam reiga kobädimik in Lukrayän. Dü yels sököl äblebom dunik as cif mufa monäkimanas Lukrayänik. Timü volakrig telid no äbaisenälom netasogädimanis. Güamo leigodü el „noganükam netimanas Lukrayänik” (‚Організація українських націоналістів’, OUN) no äkredom, das Deutäns ödönustidons nesekidi Lukrayäna. Ästeifom ye, das dajäfans ela ‚OUN’ äs hiels ‚Stepan Bandera’, ‚Yaroslav Stäzko’ ed ‚Andriy Mälnük’ älibükons se zänädaleseatöps Deutänik. Tü 1945, prilula d. 16id el ‚Skoropadsküy’ pävunom deadoviko sekü boumatatak, kel änosüökon stajoni in ‚Plattling’ in Bayän. Pos dels anik ädeadom kodü vuns oka in malädanöp kleuda in ‚Metten’. Päsepülom pö deadanöp in ‚Oberstdorf’.

## Magodem

Oleksandra Durnovo and Pavlo Skoropadsky (Portrait photography, october 1897).jpg | El ‚Pavlo Skoropadsküy’ ko jimatan obik: ‚Olexandra Durnovo’ ‹ ün 1897.
Skoropadsky - 1904.jpg | El ‚Skoropadsküy’ ün 1904.
Skoropadsky - before 1917.jpg | As konulan milita lampöräna Rusänik.
Skoropadsky - 1918 (3).jpg | El ‚Skoropadsküy’ ün 1918.


Скоропадський зі своїми офіцерами.jpg | ‚Skoropadsküy’: el ‚hetman’ Lukrayäna ‹ ko fizirs omik.
Кайзер і Гетьман Скоропадський стоять на ганку палацу, курять (1918).ogv | Hiels ‚Skoropadsküy’ e ‚Wilhelm II’: lampör Deutäna ‹ smoköms zigarüli.


Могила Скоропадського в Оберсдорфі, Баварія.jpg | Sepül ela ‚Skoropadsküy’ in ‚Oberstdorf’.
Мемориальная доска Павлу Скоропадскому в Киеве.jpg | Mebaston in Küyiv.


## Literat
* П. Скоропадський: *Спогади, кінець 1917 – грудень 1918.* Küyiv, 1995. ISBN: 5770208457.
* Микола Пасіка, Михайло Карпишин, Теофіль Коструба: *[https://web.archive.org/web/20131211180426/http://ukrbiblioteka.org/uploads/books/_PDF/za-velych-nacii-skoropadskyj.pdf За велич нації. У двадцяті роковини відновлення української гетьманської держави.]* Lviv, 1938; New York, 1955.

## Noets